钦定古今图书集成/方舆汇编/边裔典/第114卷 > 《复河套议》前人
## 钦定古今图书集成/方舆汇编/边裔典/第114卷 > 《复河套议》前人

国家慎西北之防，以固封守。自东胜而西，因河为境，
盖二千馀里。自河以南，则皆周秦以来朔方故地。且
其地沃衍，有屯牧之利，此祖宗之疆理，所谓“内夏外
夷，而据险以守”者也。往以承平弛备，虏遂得乘凭要
塞，出入于吾河套之中。百有年来，莫有能驱之出境，
亦罔复有以拓还为意者，甚可叹也。皇上喟然嘉与
边臣欲复套之议，一代缵承之鸿烈，诚在是矣。而或
谓黠虏盘据之势，虑不足以逐之。夫储峙之必充，器
用之既利，将卒之选练，战阵之服闲，倡其勇敢而相
其机宜。《传》曰：“兵义而时动，动则威。以吾之人民，复吾
之土地。”其于顺逆之势何如也？或虑其逐之可以复
至，洪河之险与彼共之者，非也。盖自东胜内移，榆林
启镇，而河套昔时丰膏之壤，尽举而弃之。论者徒知
虏人蕃牧其中，其势为日盛，而不知我兵玩愒积懦，
实有以相成。授之安饱，以启吾疆圉之劳饥，纳之门
庭以勤吾扄阈之备御，岂非所谓“藉寇兵而赍盗粮”
者乎？今乃曰“烽堠之绵长，转饷之悬逖，士伍之单弱，
甲马之疲羸，若将无以守之者。”愚则曰：“祖宗守边之
制，屯田不可不讲也。夫河套之地，历代之所列郡，而
《宋史》所载，五谷咸宜。祖宗时，沿边设备，皆有屯营，故
边防有策应之便。今诚复祖宗之法，俟河套既复，开
卫留屯，杂籍兵民，署建抚总。外则乘塞列隧，营垒木
谯，珠联不绝，庀兵饬堠，相警防援，使虏人不得攻扰。
内则‘制亩分川，牛具农器，种粮有给，诱勤督惰，息讼
宽征，使吾军家有盖藏。如是则士有馀粮，马有馀刍，
以战则克，以守则固。黄河如带，可以永为天险之防，
而宣、大、固宁无窥窃之警。虏可久绝，吾可恒守矣’。”